Der gik fredag eftermiddag ild i frituren hos en grillbar midt i Tårs. Ilden spredte sig hurtigt til udsugningen, og kort efter stod flammerne ud af taget. - Det er gået meget stærkt, og der har været varmt derinde. Vores røgdykkere er stadig i gang indenfor med at slukke flammer og få frituren kølet ned, fortæller indsatslederen på stedet, Jan Mørch, fra Nordjyllands Beredskab. Ingen gæster eller personale er kommet noget til, men værre står det til med lokalerne. - Umiddelbart har vi styr på ilden, men bygningen er totalt røgskadet. Brændende friture er en farlig cocktail siger indsatslederen om stedet. Frituren er afdækket med brandtæpper, mens brandfolkene prøver at køle omgivelserne ned. Indsatslederen forventer, at brandfolkene skal være på stedet et godt stykke tid endnu, indtil der er luftet ud og tjekket for ildlommer.

Opsummering:
En overtændt friture var skyld i, at grillbaren Trafik Kiosken i Tårs nu er totalskadet.